b'\n_START_ARTICLE_\nSkanner\n_START_SECTION_\nK\xc3\xa4siskanner\n_START_PARAGRAPH_\nK\xc3\xa4siskannerid olid 1990. aastatel suhteliselt odavad altenatiivid tolleaegsetele lauaskanneritele. Skaneerimise tulemus s\xc3\xb5ltub inimese k\xc3\xa4e liikumise \xc3\xbchtlusest. Sensor ja valgusallikas paiknevad ligikaudu k\xc3\xbcmne sentimeetri laiuses k\xc3\xa4eshoitavas seadmes. Sisselugemiseks tuleb seda k\xc3\xa4sitsi libistada \xc3\xbcle skaneeritava dokumendi. Arvutisse paigaldatud lisakaart t\xc3\xb5lgib loetud info digitaalkujule, kasutades seejuures skanneri juurde kuuluvat tarkvara._NEWLINE_Samm k\xc3\xa4siskannerist edasi on mobiilskanner. See on ajamiga varustatud k\xc3\xa4siskanner, kus sisestatud kujundi kvaliteet ei s\xc3\xb5ltu enam k\xc3\xa4e liikumisest. Skaneeritud signaal salvestatatakse m\xc3\xa4lukaardile v\xc3\xb5i edastataksetakse arvutisse Bluetooth-\xc3\xbchenduse abil. OCR-tarkvaraga varustatud k\xc3\xa4siskannerit nimetatakse ka elektrooniliseks tekstimarkeriks.\n_START_SECTION_\nTrummelskanner\n_START_PARAGRAPH_\nTrummelskanner on \xc3\xbcks vanemaid skannerit\xc3\xbc\xc3\xbcpe ja seda kasutatakse t\xc3\xa4nini peamiselt tr\xc3\xbckit\xc3\xb6\xc3\xb6stuses suure lahutusv\xc3\xb5ime p\xc3\xa4rast. Selles seadmes keeratakse originaaldokument \xc3\xbcmber trumli. Kiiresti p\xc3\xb6\xc3\xb6rleval trumlil skaneeritakse kujutist laserkiirega, et oleks v\xc3\xb5imalik eksponeerida eriti v\xc3\xa4ikseid piltkujutise elemente. Valgusallikaga laserpea liigub p\xc3\xb6\xc3\xb6rleva trumli telje sihis, kompides originaali kruvijoonekujuliselt. Nii on saavutatav lahutusv\xc3\xb5ime kuni 12 000 ppi. Laserpea v\xc3\xa4ljundsignaali digiteerib spetsiaalne tarkvara.\n_START_SECTION_\nTasaskanner ehk lauaskanner\n_START_PARAGRAPH_\nOriginaal asetatakse n\xc3\xa4otsi (skaneeritava k\xc3\xbcljega) vastu alusklaasi nagu tavalistes paljundusmasinates. Seda valgustab lehek\xc3\xbclje laiuselt riba-riba j\xc3\xa4rel edasi-tagasi liikuv valgusallikas. Valgustatava ala kujutis suunatakse peeglitest ja l\xc3\xa4\xc3\xa4tsedest koosneva optilise s\xc3\xbcsteemi abil pildisensorile. Kujutist pildipunktide kaupa elektrisignaaliks muundav sensor koosneb valgustundlike elementide maatriksist, mis on enamasti CCD-t\xc3\xbc\xc3\xbcpi (nagu digikaameras). Sensorist v\xc3\xa4ljuv RGB-analoogsignaal muundatakse digitaalseks, salvestatakse skanneri vahem\xc3\xa4lus ja saadetakse terviklehek\xc3\xbcljena arvutisse, harilikult l\xc3\xa4bi USB-liidese.\n_START_SECTION_\nPaberis\xc3\xb6\xc3\xb6turiga skanner\n_START_PARAGRAPH_\nM\xc3\xb5ned skaneerimisseadmed on varustatud paberis\xc3\xb6\xc3\xb6turiga. Algdokumendi lehed veetakse sellest l\xc3\xa4bi, kusjuures sensorseade kompab seda rida-realt. Ainsaks liikuvaks osaks on rullikmehhanism. Palju faksiaparaate on t\xc3\xb6\xc3\xb6tanud samal p\xc3\xb5him\xc3\xb5ttel: originaal pistetakse pilusse, kus selle esiserv haaratakse rullikmehhanismi poolt. Selline skanner sobib eriti h\xc3\xa4sti siis, kui skannerit kasutatakse ainult A4-formaadis paberilehtedelt kujutiste skaneerimiseks. Sellised skannerid v\xc3\xb5tavad v\xc3\xa4he ruumi ning mahuvad isegi kuvari ja klaviatuuri vahele.\n_START_SECTION_\nKassaskanner\n_START_PARAGRAPH_\nSkaneeritav objekt libistatakse \xc3\xbcle lugemisseadme v\xc3\xb5i l\xc3\xa4hendatakse k\xc3\xa4siskanner loetavale objektile (markeeringule v\xc3\xb5i kodeeringule). See on v\xc3\xb5imalik n\xc3\xa4iteks lugemisp\xc3\xbcstoliga, mis tuvastab kirjam\xc3\xa4rke (masinloetavat kirja), sealhulgas ka OCR-A-standardile vastavat kirja pangat\xc5\xa1ekkidel ja muudel dokumentidel.'